**Ministru kabineta noteikumu projekta „Valsts sabiedrības ar ierobežotu atbildību "Autotransporta direkcija" maksas pakalpojumu cenrādis” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums**  |
| Mērķis, risinājums un projekta spēkā stāšanās laiks  | Noteikumu projekta mērķis ir novērst valsts nodevas un maksas pakalpojuma pārklāšanos, atsakoties no maksas par speciālās atļaujas (licences) izsniegšanu. Projekts paredz noteikt sniegto pakalpojumu priekšapmaksu un ar 2019.gada 1.martu norēķinos ar klientiem ieviest bezskaidras naudas norēķinus. Ņemot vērā, ka grozījumu apjoms pārsniedz pusi no spēkā esošo noteikumu normu apjoma, ir sagatavots jauns noteikumu projekts. Projekts stājas spēkā 2019.gada 1.janvārī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta 2018.gada 6.marta sēdes protokola Nr.14 38.§ “Noteikumu projekts "Grozījumi Ministru kabineta 2013.gada 3.septembra noteikumos Nr.732 "Valsts sabiedrības ar ierobežotu atbildību "Autotransporta direkcija" maksas pakalpojumu cenrādis"" 2.punkts Satiksmes ministrijai uzdod izstrādāt un satiksmes ministram noteiktā kārtībā līdz 2018.gada 31.decembrim iesniegt izskatīšanai Ministru kabinetā grozījumus Ministru kabineta 2013.gada 3.septembra noteikumos Nr.732 "Valsts sabiedrības ar ierobežotu atbildību "Autotransporta direkcija" maksas pakalpojumu cenrādis"", precizējot normas, kas nosaka cenrādī iekļautos maksas pakalpojumus, par kuriem ir maksājama valsts nodeva. Valsts sabiedrības ar ierobežotu atbildību „Autotransporta direkcija” maksas pakalpojumu cenrādis izstrādāts, pamatojoties uz Autopārvadājumu likuma 5.1 panta otro daļu, kas nosaka, ka Ministru kabinets izdod noteikumus par to pakalpojumu cenrāža apstiprināšanu, kurus Autotransporta direkcija sniedz, pildot tai deleģētos valsts pārvaldes uzdevumus. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1) Valsts SIA „Autotransporta direkcija” (turpmāk – Autotransporta direkcija) sniedz maksas pakalpojumus saskaņā ar Ministru kabineta 2013.gada 3.septembra noteikumiem Nr.732 „Valsts sabiedrības ar ierobežotu atbildību "Autotransporta direkcija" maksas pakalpojumu cenrādis” (turpmāk – noteikumi Nr.732). Atbilstoši Ministru kabineta 2018.gada 6.marta noteikumiem Nr.146 „Noteikumi par valsts nodevu par speciālas atļaujas (licences) izsniegšanu komercpārvadājumiem ar autotransportu” tiek iekasēta valsts nodeva par speciālās atļaujas (licences) izsniegšanu. Tādējādi šobrīd par speciālās atļaujas (licences) izsniegšanu ir noteikta gan valsts nodeva, gan arī maksa (par iesnieguma izskatīšanu licences izsniegšanai). Tas pats attiecās arī uz speciālās atļaujas (licences) atkārtotu izsniegšanu. 2012.gada 20.martā Ministru kabinetā pieņemtais informatīvais ziņojums “Par valsts nodevu un maksas pakalpojumu nošķiršanu un nodevu sistēmas pilnveidošanu” nosaka, ka par vienu pakalpojumu nedrīkst iekasēt gan nodevu, gan noteikt maksu – nodeva vienlaikus nevar būt arī privātpersonas maksas pakalpojums. Lai šo situāciju atrisinātu, Autotransporta direkcija turpmāk neiekasēs maksu par speciālās atļaujas (licences) izsniegšanu. 2) Lai pilnveidotu klientu apkalpošanu un nodrošinātu, ka Autotransporta direkcija saņem samaksu par visiem sniegtajiem pakalpojumiem, ir paredzēts noteikt, ka pakalpojuma pieteicējs var saņemt pakalpojumu tikai tad, kad klienta veiktais maksājums atzīts par saņemtu Autotransporta direkcijas kontā, jo ir gadījumi, kad pakalpojuma pieteicējs uzrāda maksājuma uzdevumu par to, ka apmaksa par pakalpojumu ir veikta, tomēr nereti šādi maksājumi faktiski neienāk Autotransporta direkcijas kontā. Turklāt šādu maksājumu uzdevumu identificēšana ir apgrūtinoša un prasa papildus darba resursus, ņemot vērā, ka tiem nav vienota standarta un katrai bankai tas ir savādāks. Noteikumu projekta 4.punkts paredz noteikt izņēmumu priekšapmaksai gadījumā, kad normatīvajos aktos paredzēts par attiecīgā pakalpojuma sniegšanu slēgt līgumu. Tas ir saistīts ar Eiropas transporta ministru konferences gada atļaujas (turpmāk – ETMK) izsniegšanu, kad ar pārvadātāju tiek slēgts līgums, kurā tiek atrunāta apmaksas kārtība un atļaujas izmantošanas nosacījumi.Noteikumu projekts paredz noteikt rīcību gadījumos, kad pakalpojuma izpilde jau ir uzsākta, bet pakalpojumu nevar izpildīt pieteicēja vainas dēļ, vai pieteicējs atsakās no pakalpojuma tā sniegšanas procesā. Ņemot vērā, ka šādos gadījumos pakalpojuma sniegšanai visas nepieciešamās darbības ir veiktas un Autotransporta direkcijai pakalpojuma izpildes uzsākšanas vai pilnīgas izpildes procesā rodas attiecīgi izdevumi, tajā skaitā izdevumi saistībā ar informācijas pārbaudi dažādos reģistros un datubāzēs, cilvēkresursu izmantošana, noteikumu projekts paredz, ka maksa par pakalpojumu nav pakalpojuma saņēmējam atgriežama. 3) Noteikumu projekta 3.punkts paredz, ka par Autotransporta direkcijas sniegtajiem pakalpojumiem persona norēķinās, izmantojot bezskaidras naudas norēķinus. Autotransporta direkcija ar 2019.gada 1.martu ir nolēmusi atteikties no skaidras naudas norēķiniem, turpmāk norēķinos ar klientiem izmantojot tikai bezskaidras naudas norēķinus (izmantojot maksājumu kartes vai naudas pārskaitījumus ar bankas starpniecību), līdz ar to Autotransporta direkcijai nebūs ar skaidras naudas operācijām saistītās izmaksas, tiks būtiski samazināti ar skaidras naudas apriti saistītie drošības riski, proti, zādzības un viltotas naudas risks, kā arī atteikšanās no skaidras naudas norēķiniem ir uzskatāma par vienu no ēnu ekonomikas mazināšanas pasākumiem. 4) Projekts precizē atsevišķas cenrāža pozīcijas. Šobrīd ir paredzēta maksa par iesnieguma izskatīšanu pasažieru komercpārvadājumu ar taksometru vai vieglo automobili vadītāja reģistrācijai, taču nav paredzēti gadījumi, kad nepieciešama atkārtota iesnieguma izskatīšana reģistrācijas apliecības maiņas gadījumā, izsniegšana nozagtās vietā vai dublikāta izsniegšana zaudētās reģistrācijas apliecības vietā. Tāpat ir precizēts formulējums pašpārvadājumu sertifikāta pārreģistrācijai tā darbības laikā, konkretizējot, kādos gadījumos pārreģistrācija veicama (ja mainās pārvadātāja rekvizīti vai mainīts transportlīdzekļa reģistrācijas numurs).5) 2014.gadā Latvijā tika ieviests eiro un Autotransporta direkcijas cenrādis no latiem tika izteikts eiro. Tas tika paveikts atbilstoši *Euro* ieviešanas kārtības likuma 6.pantā paredzētajiem principiem. Cenas veidojās ar diviem cipariem aiz komata, kas palielina administratīvo slogu grāmatvedības kārtošanā, turklāt sagādā neērtības pārvadātājiem un Autotransporta direkcijai kā pakalpojumu sniedzējam. Projekts paredz visas cenas izteikt veselos skaitļos, noapaļojot līdz veselam eiro. Pakalpojumu, kas saistīti ar gada ETMK atļauju izsniegšanu, cenas noapaļotas līdz summai, ko iespējams dalīt ar 12, jo atļauju izmantošanas cikls piesaistīts kalendārajam mēnesim. Lai izsniegtu pašpārvadājumu sertifikātu, ir jāveic mazāka apjoma informācijas un datu apstrādes apjoms, salīdzinot ar dokumentu izsniegšanu komercpārvadājumiem, tāpēc cena noapaļota uz leju. Saskaņā ar Ministru kabineta 2009.gada 3.februāra noteikumu Nr.108 „Normatīvo aktu projektu sagatavošanas noteikumi” 140.punktu, ja grozījumu apjoms pārsniedz pusi no spēkā esošo noteikumu normu apjoma, sagatavo jaunu noteikumu projektu. Ievērojot grozījumu apjomu, sagatavots jauns noteikumu projekts, kas aizstās Ministru kabineta noteikumus Nr. 732.Noteikumu projekta mērķis ir:1) novērst valsts nodevas un maksas pakalpojuma pārklāšanos, atsakoties no maksas par speciālās atļaujas (licences) izsniegšanu;2) noteikt sniegto pakalpojumu priekšapmaksu, uzskaitot nosacījumus, kad klienta veiktais maksājums atzīts par saņemtu Autotransporta direkcijas kontā;3) ar 2019.gada 1.martu atteikties no skaidras naudas norēķiniem, norēķinos ar klientiem ieviešot tikai bezskaidras naudas norēķinus.Projekts paredz izteikt pielikumu jaunā redakcijā, visas pakalpojumu cenas noapaļojot līdz veselam skaitlim.Ministru kabineta 2016.gada 26.aprīļa sēdes protokollēmuma “Informatīvais ziņojums “Par autoostu sistēmas pilnveidošanu, lai veicinātu sistēmas darbības efektivitāti un izmaksu samazināšanu”” (prot. Nr.20 32.§) 3.punktā dots uzdevums, Satiksmes ministrijai izstrādāt un Satiksmes ministram noteiktā kārtībā līdz 2016.gada 31.decembrim iesniegt izskatīšanai Ministru kabinetā grozījumus VSIA "Autotransporta direkcija" maksas pakalpojumu cenrādī. Šīs funkcijas nodrošināšanai valsts budžeta dotācijā 31.05.00 “Dotācija Autotransporta direkcijai sabiedriskā transporta pakalpojumu nodrošināšanai” Autotransporta direkcijai jau ir piešķirts finansējums, ievērojot minēto, maksa par autoostu reģistrāciju netiks paredzēta un minētais uzdevums atzīstams par aktualitāti zaudējušu.  |
| 3. | Projekta izstrādē iesaistītās institūcijas  | Autotransporta direkcija, Satiksmes ministrija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums attieksies uz komersantiem, kuri plāno uzsākt vai ir jau uzsākuši uzņēmējdarbību autopārvadājumu jomā; uz pašpārvadājumu veicējiem; uz juridiskām un fiziskām personām, kurām savai darbībai nepieciešamas digitālā tahogrāfa kartes, kā arī taksometru vadītājiem.  |
| 2. | Tiesiskā regulējuma ietekme uz tautsaimniecību un administratīvo slogu | Projekts radīs labvēlīgāku vidi uzņēmējdarbības uzsākšanai autopārvadājumu jomā, samazinot komersanta maksājumus. Turpmāk komersantam būs jāmaksā tikai valsts nodeva, bet nebūs jāmaksā par speciālās atļaujas (licences) izsniegšanu (šobrīd 64.03 eiro) un par speciālās atļaujas (licences) pārreģistrāciju vai dublikātu (šobrīd 7.11 eiro), tādējādi samazinot administratīvo slogu pārvadātājiem un Autotransporta direkcijai, kā arī uzlabojot Autotransporta direkcijas darba efektivitāti. Bezskaidras naudas norēķinu ieviešana pozitīvi ietekmēs gan klientus, gan arī Autotransporta direkcijas darbu, jo norēķini bezskaidrā naudā ir ātrāki (nav nepieciešams vairākkārtīgi pārskaitīt skaidro naudu, to saņemot un izdodot), ērtāki (nauda automātiski nonāk Autotransporta direkcijas kontā), drošāki (nepastāv ar skaidras naudas uzglabāšanu un inkasēšanu saistītie drošības riski un viltotas naudas pieņemšanas risks un tiek novērstas potenciālās kļūdas ar skaidras naudas skaitīšanu, to saņemot un izdodot).Sabiedrības grupām un institūcijām noteikumu projekta tiesiskais regulējums nemaina tiesības un pienākumus, kā arī nenosaka papildu administratīvo slogu anotācijas II sadaļas 1.punktā minētajiem sabiedrības mērķgrupas pārstāvjiem.Tiesiskais regulējums Autotransporta direkcijai nerada papildu izmaksas saistībā ar informācijas pieņemšanas, apstrādes vai uzglabāšanas pienākumiem.Ņemot vērā to, ka Autotransporta direkcija pilda tai deleģētos valsts pārvaldes uzdevumus, Autotransporta direkcijas sniegtajiem maksas pakalpojumiem saskaņā ar Pievienotās vērtības nodokļa likuma 3.panta astoto daļu netiek piemērots pievienotās vērtības nodoklis. |
| 3. | Administratīvo izmaksu monetārs novērtējums | Administratīvo izmaksu samazinājums gada laikā pārvadātājiem nesasniegs 2000 *euro*.  |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Vienlaikus ar šo projektu nepieciešamas veikt grozījumus Ministru kabineta 2005.gada 21.jūnija noteikumos Nr.442 "Kārtība, kādā izsniedzamas, anulējamas vai uz laiku apturamas atļaujas starptautiskajiem kravas pārvadājumiem ar autotransportu”, paredzot, ka par gada ETMK atļaujas izsniegšanu var tikt slēgts līgums ar pārvadātāju, nosakot atļaujas izmantošanas un apmaksas kārtību.  |
| 2. | Atbildīgā institūcija | Autotransporta direkcija, Satiksmes ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumu Nr.970 “Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai tiek dota iespēja rakstiski sniegt viedokli par noteikumu projektu tā saskaņošanas stadijā. |
| 2. | Sabiedrības līdzdalība projekta izstrādē | Paziņojums par līdzdalības iespējām tiesību akta saskaņošanas procesā ievietots Satiksmes ministrijas tīmekļa vietnē 2018.gada 1.augustā <http://www.sam.gov.lv/satmin/content/?cat=553> |
| 3. | Sabiedrības līdzdalības rezultāti | Iebildumi vai priekšlikumi netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Autotransporta direkcija, Satiksmes ministrija |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz jaunu institūciju izveidi vai esošo institūciju likvidāciju vai reorganizāciju.Projekta izpilde tiks nodrošināta institūciju līdzšinējo funkciju ietvaros un cilvēkresursus neietekmēs. |
| 3. | Cita informācija | Nav. |

### Satiksmes ministrs U.Augulis

### Vīza: Valsts sekretārs K.Ozoliņš

S.Tanne, 67686480,

Sandra.Tanne@atd.lv